জন্মের মাধ্যমে কেউ দুর্নীতি পরায়ণ, অসৎ ও অধার্মিক হয়ে জন্মায় না। সমাজের পারিপার্শ্বিক অবস্থা ও পরিবেশ থেকে সে শিক্ষা লাভ করে এবং সেভাবে সে আস্তে আস্তে নিজেকে প্রস্তুত করে। যে সমাজে মানুষের মধ্যে পারস্পরিক বিশ্বাস ও শ্রদ্ধা এবং ন্যায়-নীতি বিদ্যমান সে সমাজ শান্তি ও সমৃদ্দির দিকে ধাবিত হয়। মানুষের মন সদা পবিত্র থাকে ও অনেক ধর্ম পরায়ণ হয়। ফলে সমাজের মধ্যে বিরাজ করে অনাবিল শান্তি ও সমৃদ্ধি। অন্যদিকে যে সমাজ বিশৃঙ্খল ও ন্যায়-নীতির উপর প্রতিষ্ঠিত নয় এবং সমাজে বসবাসকারী মানুষের মধ্যে পারস্পরিক অবিশ্বাস ও অশ্রদ্ধাভাব বিদ্যমান এবং নিজেরা সবসময় অন্তর্কলহ ও নানা কটু বাক্য, পিছুন বাক্য এবং সর্বোপরি মিথ্যাদৃষ্টি পরায়ণ হয় সে সমাজ কখনও উন্নতি লাভ করতে পারে না। সমাজে সবসময় অশান্তি বিরাজ করে। এ ধরণের পরিস্থিতে কোন জ্ঞানী কিংবা কোন ধর্ম পরায়ণ ব্যাক্তি সুখে বসবাস করতে পারে না। সমাজের লোকগুলো স্বার্থবাদী তথা ব্যাক্তি ভোগ বিলাসে বেশি মত্ত থাকে। সমাজে বসবাসরত অন্য বাসিন্দাদের প্রতি তারা সব সময় উদাসীন থাকে এবং সময় ও সুযোগ বুঝে নিন্দা ও হিংসা করতেও দ্বিধা করে না। এ ধরণের বিরুপ পরিস্থিতে কোন দেবতা কিংবা কোন মহাপুরুষ সে সমাজে জন্ম গ্রহণ করে না। কাজেই যে জন্মগ্রহণ করবে কিংবা বসবাস করবে সেও আস্তে আস্তে সে সমাজের নানা কুটিলটায় আস্তে-পৃষ্ঠে জড়িত হয়ে নিজের জীবনকে বিপন্ন করে তুলবে। এ জন্যই ভগবান গৌতম সমাজে শৃঙ্খলা ও ন্যায়নীতি প্রতিষ্ঠার উপর গুরুত্বারোপ করেছেন। তিনি মানব তথা সমাজের কল্যাণে আজীবন কাজ করে গেছেন এবং তাঁর প্রত্যেকটি উপদেশ ও পরামর্শ অনুসরণ করে অনেকে প্রতিষ্ঠিত হয়েছেন। বৌদ্ধ ধর্মের আদর্শে নিজেদের প্রতিষ্ঠিত করে তৎকালীন লিজ্জবিগণ একটি শ্রেষ্ঠ ও অজেয় জাতিতে পরিণত হয়েছিলেন। সাতটি নীতি তারা সবসময় পরিপালন করতেন যা বৌদ্ধধর্মে সপ্ত অপরিহানীয় ধর্ম নামে পরিচিত। মগধরাজ অজাতশত্রু বৃজিদের রাজ্য আক্রমণ করার আগে তার বিচক্ষণ প্রধান মন্ত্রীকে বুদ্ধের কাছে পরামর্শের জন্য পাঠালে ভগবান বুদ্ধ আনন্দকে সম্বোধন করে এবং মন্ত্রীর উদ্দেশ্যে বৃজিদের মধ্যে উক্ত নীতি অনুসরণ করার কথা বলেন। ফলে রাজা অজাতশক্র বৃজিদের আর আক্রমণে যাননি। এ থেকে বুঝা যায়, ধর্মের কত গুণ, একতার কত শক্তি। মহাপরাক্রমশালীও ন্যায়-নীতির কাছে মাথানত করতে বাধ্য হয়। কাজেই সামগ্রিক উন্নতির জন্য আদর্শ সমাজ ব্যবস্থার কোন বিকল্প নেই এবং আদর্শ সমাজ গঠনের মধ্য দিয়ে একটি সমৃদ্দশালী জাতি গঠন করা সম্ভব।